Document ID: 32001D0177

Komisjoni otsus,
15. veebruar 2001,
millega muudetakse otsust 97/252/EÜ, millega koostatakse nende kolmandates riikides asuvate ettevõtete ajutised loetelud, millest liikmesriigid lubavad importida inimtoiduks ettenähtud piima ja piimatooteid
(teatavaks tehtud numbri K(2001) 378 all)
(EMPs kohaldatav tekst)
(2001/177/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuni 1995. aasta otsust 95/408/EÜ nende kolmandates riikides asuvate ettevõtete ajutiste loetelude koostamise tingimuste kohta, millest liikmesriikidel on lubatud vaheperioodil importida teatavaid loomse päritoluga tooteid, kalatooteid või elusaid kahepoolmelisi karploomi, [1] viimati muudetud nõukogu otsusega 98/603/EÜ, [2] eriti selle artiklit 5,
ning arvestades järgmist:
(1) Komisjoni otsuses 95/340/EÜ, [3] viimati muudetud otsusega 96/584/EÜ, [4] koostatakse loetelu kolmandatest riikidest, millest liikmesriigid lubavad importida piima ja piimatooteid.
(2) Inimeste ja loomade tervishoiunõuded ja veterinaarsertifikaadid inimtoiduks ettenähtud piima ja piimatoodete impordil kõnealuses loetelus ilmnevatest riikidest on sätestatud vastavalt komisjoni otsustega 95/342/EÜ [5] ja 95/343/EÜ, [6] viimati muudetud otsusega 97/115/EÜ. [7]
(3) Komisjon on saanud teatavatelt kolmandatelt riikidelt ettevõtete loetelud koos tagatistega selle kohta, et need vastavad täielikult asjakohastele ühenduse tervishoiunõuetele ning et kui mõni ettevõte neid nõudeid ei täida, peatatakse ettevõttest eksport Euroopa Ühendusse.
(4) Komisjon on teatavatelt kolmandatelt riikidelt saanud asjakohased jääkide seire kavad ja programmid inimtoiduks ettenähtud piima ja piimatoodete jaoks, nagu näeb ette direktiiv 96/23/EÜ. [8]
(5) Komisjoni otsuses 97/252/EÜ, [9] viimati muudetud otsusega 1999/52/EÜ, [10] koostatakse nende kolmandates riikides asuvate ettevõtete ajutised loetelud, millest liikmesriigid lubavad importida inimtoiduks ettenähtud piima ja piimapõhiseid tooteid.
(6) Teatavad kolmandad riigid on teatanud muudatustest otsuses 97/252/EÜ esitatud ettevõtete loeteludes ja on esitanud komisjonile piisavad tagatised selle kohta, et nad täidavad ühendusse eksportimisel asjakohaseid ühenduse tervishoiunõudeid.
(7) Liikmesriike teavitati neist muudatustest otsuse 95/408/EÜ artiklis 5 sätestatud korra kohaselt.
(8) Veterinaar- ja toiduamet on teinud kontrollkäike enamikku kõnealuses loetelus ilmnevatest riikidest ja külastanud arvestatavat hulka ettevõtteid, et tuvastada nende vastavust ühenduse nõuetele ja pädevate asutuste esitatud tagatiste kehtivust.
(9) Otsuse 95/408/EÜ artikli 2 lõike 4 kohaselt võib kõnealustesse loeteludesse kanda neid kolmandate riikide ettevõtteid, kus komisjon pole veel teinud paikvaatlusi, kuid mis vastavad kõigile muudele artikli 2 lõikes 1 esitatud tingimustele. Sellistest ettevõtetest imporditavate toodete füüsiliste kontrollide sagedust ei või siiski vähendada.
(10) Vastavalt otsuse 95/408/EÜ artikli 5 lõikele 4 võtab komisjon regulaarselt vastu otsuseid, mida on vaja ettevõtete loetelu ajakohastamiseks, ja avaldab need Euroopa Ühenduste Teatajas.
(11) Käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 97/252/EÜ lisa asendatakse käesoleva otsuse lisaga.
Artikkel 2
Käesolev otsus on adresseeritud liikmesriikidele.
Brüssel, 15. veebruar 2001

Labels: 0
3
17
5